Suuri enemmistö suomalaisista on sitä mieltä, että kansanedustajien määrän voisi puolittaa nykyisestä 200 edustajasta sataan.

Valittujen palojen kyselyssä selvitettiin muun muassa kantaa kesäaikaan, kansanedustajien määrään ja naisten asevelvollisuuteen.­

Asia käy ilmi Valittujen Palojen brittiläisen Wyman & Dillon -tutkimuslaitoksen kanssa tekemästä laajasta Kyllä kansa tietää -kyselystä.

Peräti 78 prosenttia vastaajista oli valmis puolittamaan kansanedustajien nuppiluvun. Naisista 83 prosenttia oli sitä mieltä, että puolta pienempi kansanedustajajoukko riittäisi edustamaan suomalaisia. Miesvastaajista samaa mieltä oli 73 prosenttia.

Kysely toteutettiin viime vuodenvaihteessa. Siihen vastasi 1 967 henkilöä. Kyselyn otos poimittiin Valittujen Palojen tilaajarekisteristä. Tulokset painotettiin iän (20 vuotta ja sitä vanhemmat) ja sukupuolen mukaan väestöä vastaavaksi. Tutkimuksen virhemarginaali on enintään 2,2 prosenttiyksikköä suuntaansa.

­

Valittujen Palojen lukijakunta ei ole Suomi pienoiskoossa. Päätoimittaja Ilkka Virtasen mukaan kyselyn tulokset heijastavat silti hyvin koko kansan näkemyksiä.

– Olemme valtakunnallinen yleisaikakauslehti, joka ei ole poliittisesti sitoutunut eikä minkään alan erikoislehti. Tilaajakuntamme on hyvä peilikuva suomalaisista, kyllä tätä voi pitää varsin edustavana. Otoskin on varsin suuri, Virtanen sanoo.

Kysely piirtää kuvaa varsin konservatiivisesta Suomesta. Yksi asia, josta suomalaiset ovat lähes täysin yksimielisesti huolissaan, on koulujen kurinpito-ongelmat. Noin yhdeksän kymmenestä vastaajasta, 89 prosenttia, on sitä mieltä, että opettajien kurinpito-oikeuksia tulisi lisätä. Miehistä peräti 92 prosenttia lisäisi opettajien kurinpito-oikeuksia ja naisista 86 prosenttia. Vastaajien iällä ei tässä kysymyksessä ollut merkitystä.

Lähes yhtä suuri joukko katsoo, että kellojen siirtäminen kesä- ja talviaikaan on turhaa ja sen voisi lopettaa. Niukka enemmistö on EU-kriittistä.

­

Lisää pakolaisia ottaisi vain alle viidennes suomalaisista. Määrää voi pitää jopa yllättävän pienenä, vaikka kysely on tehty vuodenvaihteessa, jolloin Suomen ravisteli ennen näkemätön pakolaistulva. Virtasen mukaan yllättävää pakolaiskysymyksen vastauksissa on se, että 50-vuotiaat ja sitä vanhemmat olivat valmiita ottamaan enemmän pakolasia kuin alle 50-vuotiaat.

Kilpailukykysopimuksessa sovittiin, että palkat pysyvät ennallaan seuraavan vuoden ajan. Vastineeksi hallitus lupasi veroalen. Kysely antaa kiky-sopimukselle eräänlaista selkänojaa. 79 prosenttia vastaajista oli sitä mieltä, että verotuksen keventäminen on tehokkaampi tapa lisätä kansalaisten ostovoimaa kuin palkankorotukset. Enemmistö säilyttäisi kuitenkin lomarahat, joita kikyssä leikattiin julkisen puolen työntekijöiltä.

71 prosenttia oli sitä mieltä, että sosiaalitukien väärinkäyttö on yleistä. Miehistä 73 prosenttia ja naisista 69 prosenttia on täysin samaa mieltä tai melko samaa mieltä väittämästä, jonka mukaan sosiaalitukien väärinkäyttö on yleistä.

Noin puolet piti Venäjää ja vieraita uskontoja uhkana. 54 prosenttia vastaajista on täysin samaa mieltä tai melko samaa mieltä väittämästä, jonka mukaan Venäjä on uhka Suomelle. Lähes joka toinen suomalainen, 44 prosenttia vastaajista, pitää myös vieraita uskontoja uhkana Suomelle. Miesvastaajista peräti 52 prosenttia pitää vieraita uskontoja uhkana, naisista vain runsas kolmannes. Vastaajan ikä ei vaikuttanut tulokseen.

­

Kysymys naisten pakollisesta asevelvollisuudesta tuotti sekin suurta hajontaa. Miehistä 23 prosenttia ja naisista 12 prosenttia on naisten pakollisen asevelvollisuuden kannalla.

Kiinnostavaa hajontaa aiheutti myös suhtautuminen euroon. Yli kolmannes vastaajista, 37 prosenttia, on sitä mieltä, että Suomen tulisi luopua eurosta ja siirtyä omaan valuuttaan. Alle 50-vuotiaista noin joka toinen, 49 prosenttia vastaajista, haluaisi siirtyä omaan valuuttaan.

Edit torstaina 15.9. kello 7.25: Lisätty kurinpitokohtaan vastaajien sukupuolta ja ikää kuvaava jakauma.